b"\n_START_ARTICLE_\nLa Garganta (Rupit i Pruit)\n_START_SECTION_\nDescripci\xc3\xb3\n_START_PARAGRAPH_\nMasia de planta rectangular, coberta a dues vessants i amb el carener perpendicular a la fa\xc3\xa7ana, orientada a migdia. Consta de planta baixa i dos pisos. La fa\xc3\xa7ana presenta un portal adovellat amb un finestral al damunt i quatre finestrals laterals amb els ampits motllurats i espitlleres a sota. Al segon pis hi ha una obertura d'arc c\xc3\xb2ncau. A ponent, les obertures s\xc3\xb3n petites. A la part Nord s'hi adossa un cos cobert a una vessant i el r\xc3\xa0fec arriba fins a la fa\xc3\xa7ana. El portal \xc3\xa9s d'arc rebaixat a la planta i rectangular al primer pis, on hi ha tamb\xc3\xa9 algunes espitlleres. A llevant tamb\xc3\xa9 n'hi ha._NEWLINE_\xc3\x89s constru\xc3\xafda amb pedra sense polir de color grog\xc3\xb3s i les obertures s\xc3\xb3n de pedra picada._NEWLINE_La masoveria \xc3\xa9s de planta rectangular, coberta a dues vessants i amb el carener paral\xc2\xb7lel a la fa\xc3\xa7ana la qual \xc3\xa9s orientada a llevant. Consta de planta baixa i primer pis. El portal \xc3\xa9s de forma rectangular i presenta una grossa llinda amb una inscripci\xc3\xb3, al damunt hi ha tres finestres. Al sector de migdia hi ha una finestra la qual serveix d'acc\xc3\xa9s al primer pis mitjan\xc3\xa7ant una escala de peu. A la part de ponent s'hi adossa un cos cobert a una sola vessant._NEWLINE_\xc3\x89s constru\xc3\xafda amb lleves de pedra sense polir i els escaires i obertures s\xc3\xb3n ben treballats._NEWLINE_Existeix una cambreria de planta rectangular, coberta a dues vessants i amb el carener perpendicular a la fa\xc3\xa7ana t\xc3\xa9 grans obertures d'entrada al paller. La part dreta t\xc3\xa9 un petit portal rectangular amb una finestra que corresponen a l'antiga estada i un petit cobert amb obertures a la banda de migdia._NEWLINE_\xc3\x89s constru\xc3\xafda amb pedra sense polir i els carreus dels escaires i obertures ben treballats. L'estat de conservaci\xc3\xb3 \xc3\xa9s mitj\xc3\xa0. S'hi han fet algunes reformes sense respectar els materials de la construcci\xc3\xb3 antiga. Hi ha afegitons de ciment porland.\n_START_SECTION_\nHist\xc3\xb2ria\n_START_PARAGRAPH_\nAquest mas est\xc3\xa0 registrat al fogatge de la parr\xc3\xb2quia i terme de Sant Andreu de Pruyt de l'any 1553, on hi consta un tal PERE GARGANTA._NEWLINE_El mas, com molts altres, es devia reformar durant el segle XVIII segons ens indica la llinda del finestral de migdia:_NEWLINE_AVEMARIA_NEWLINE_SIN PECADOCONSEBIDA_NEWLINE_1702_NEWLINE_Cal remarcar el caire defensiu de l'edificaci\xc3\xb3._NEWLINE_La masoveria, com indica la llinda del portal, fou constru\xc3\xafda per Joan Masmitja Garganta l'any 1858. Actualment ha perdut les funcions de masoveria i serveix com a corral i magatzem."